張五典_(萬曆乙未進士)

張五典 ， 字敕我 ， 號敬吾 ， 山東濟南府陽信縣人 。 弱冠補弟子員 ， 萬曆二十二年以禮經第二中甲午科鄉試舉人 ， 二十三年 （ 1595年 ） 乙未科進士 ， 初授直隸束鹿縣知縣 ， 節浮摧奸 ， 興學育才 。 丁酉鄉試 ， 連發田宰等三人 。 兩臺察能 ， 調繁清苑 。 時有巨盜惠佃襲劫閩商陳姓者數萬金 ， 盤踞京貴 ， 邏者不敢至門 ， 陳商叩閽鳴冤 ， 奉旨捕獲 ， 一訊立狀 ， 而陳商完璧歸 。 三載奏績上考 ， 逾年連丁父母憂 。 服闋 ， 起補山西翼城縣 。 三十三年乙巳行取 ， 擬授兵部主事 ， 考選 ， 改授陝西道監察御史 。 首攻大臣之不法者三人 ， 一時權貴落膽 。 丁祖父母憂 ， 去職 。 服闋 ， 補浙江道御史 ， 巡按遼東 。 差竣報命 ， 署掌河南道事 。 尋又奉差巡蘇松等處 。 升山西按察副使 ， 再升四川參政 ， 上疏乞休 ， 四十七年己未七月得旨歸 。